Document ID: 32011R0083
Publication Date: 2011-01-31

Title and Content:
VYKONÁVACIE NARIADENIE RADY (EÚ) č. 83/2011
z 31. januára 2011,
ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) č. 610/2010
RADA EURÓPSKEJ ÚNIE,
so zreteľom na nariadenie Rady (ES) č. 2580/2001 z 27. decembra 2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu (1), a najmä na jeho článok 2 ods. 3,
keďže:
(1)
Rada 12. júla 2010 prijala vykonávacie nariadenie (EÚ) č. 610/2010, ktorým sa vykonáva článok 2 ods. 3 nariadenia (ES) č. 2580/2001 (2), ktorým sa stanovuje aktualizovaný zoznam osôb, skupín a subjektov, na ktoré sa nariadenie (ES) č. 2580/2001 vzťahuje.
(2)
Rada poskytla všetkým osobám, skupinám a subjektom, u ktorých to bolo prakticky možné, odôvodnenia, ktoré vysvetľujú dôvody, prečo boli zaradené do zoznamu vo vykonávacom nariadení (EÚ) č. 610/2010. V prípade jednej skupiny boli v novembri 2010 poskytnuté zmenené a doplnené odôvodnenia.
(3)
Rada oznámením uverejneným v Úradnom vestníku Európskej únie (3) informovala osoby, skupiny a subjekty uvedené vo vykonávacom nariadení (EÚ) č. 610/2010 o tom, že sa rozhodla ponechať ich na zozname. Rada taktiež informovala dotknuté osoby, skupiny a subjekty o tom, že môžu požiadať Radu o odôvodnenie svojho začlenenia do zoznamu, ak im to ešte nebolo oznámené. V prípade piatich skupín boli v novembri 2010 poskytnuté zmenené a doplnené odôvodnenia (4).
(4)
Rada vykonala úplné preskúmanie zoznamu osôb, skupín a subjektov, na ktoré sa vzťahuje nariadenie (ES) č. 2580/2001, ktoré sa požaduje podľa článku 2 ods. 3 uvedeného nariadenia. V tejto súvislosti Rada zohľadnila pripomienky, ktoré jej predložili tí, ktorých sa to týka.
(5)
Rada dospela k záveru, že s výnimkou prípadu T-348/07, vo veci ktorého bolo podané odvolanie, sú do teroristických činností v zmysle článku 1 ods. 2 a 3 spoločnej pozície Rady 2001/931/SZBP z 27. decembra 2001 o uplatňovaní špecifických opatrení na boj s terorizmom (5) zapojené osoby, skupiny a subjekty uvedené v prílohe k tomuto nariadeniu, že príslušný orgán prijal vo vzťahu k nim rozhodnutie v zmysle článku 1 ods. 4 uvedenej spoločnej pozície a že by preto mali naďalej zostať predmetom osobitných obmedzujúcich opatrení ustanovených v nariadení (ES) č. 2580/2001.
(6)
Vzhľadom na prípad T-348/07, vo veci ktorého bolo podané odvolanie, Rada konštatovala, že rozhodnutie 2010/386/SZBP (6) by sa nemalo zrušiť v prípade jednej skupiny. V súvislosti s uvedenou skupinou sa práve vykonáva opätovné preskúmanie.
(7)
Zoznam osôb, skupín a subjektov, na ktoré sa vzťahuje nariadenie (ES) č. 2580/2001, by sa mal zodpovedajúcim spôsobom aktualizovať,
PRIJALA TOTO NARIADENIE:
Článok 1
Zoznam ustanovený v článku 2 ods. 3 nariadenia (ES) č. 2580/2001 sa nahrádza zoznamom uvedeným v prílohe k tomuto nariadeniu.
Článok 2
Vykonávacie nariadenie (EÚ) č. 610/2010 sa týmto zrušuje s výnimkou skupiny uvedenej v bode 25 v časti 2 prílohy k tomuto nariadeniu.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. januára 2011

Classification:
Level 1 Topics: 100142
100161
100145
100143
Level 2 Topics: 100277
100283
100179
100170
100163
Level 3 Topics: 523
5775
3474
914
3025
All Topics: 2338
3483
3870
436
5458